เงินบาทเปิดตลาด 32.58/60
ธนาคารซีไอเอ็มบีไทย รายงาน เงินบาทเปิดตลาด 32.58/60 จับตาทิศทางเงินเยน หลังนายกฯญี่ปุ่นลาออก
3 มิ.ย. 2553

ธนาคารซีไอเอ็มบีไทย รายงาน เงินบาทเปิดตลาด 32.58/60 จับตาทิศทางเงินเยน หลังนายกฯญี่ปุ่นลาออก
นักบริหารเงินของธนาคารซีไอเอ็มบีไทย ระบุว่า เช้านี้เงินบาทเปิดตลาดที่ระดับ 32.58/60 บาท/ดอลลาร์ ทรงตังจากวานนี้ ล่าสุดเงินบาทเคลื่อนไหวอยู่ที่ระดับ 32.56/59 บาท/ดอลลาร์
ส่วนความเคลื่อนไหวของเงินสกุลอื่นในภูมิภาค เงินเยนเปิดตลาดที่ระดับ 92.22/28 เยน/ดอลลาร์ ตอนนี้ยังทรงตัวจากตอนเช้าอยู่ แต่มีแนวโน้มว่าเงินเยนน่าจะอ่อนค่าได้มากกว่านี้ อาจจะอ่อนค่าได้ถึงระดับ 93-94 เยน/ดอลลาร์ หลังนายกรัฐมนตรีของประเทศญี่ปุ่นลาออก และคนมองว่าคนใหม่ที่เข้ามาแทนน่าจะทำให้เงินเยนอ่อนค่าอีก เนื่องจากเคยพูดไว้ว่าอยากจะให้เงินเยนอ่อนค่ามากกว่านี้เพื่อที่จะช่วยเรื่องการส่งออก
"ช่วงนี้ที่มีข่าวว่านายกรัฐมนตรีคนเก่าของญี่ปุ่นลาออก เงินเยนก็ตอบรับโดยอ่อนค่ามา 2 สัปดาห์แล้ว"นักบริหารเงินกล่าว
ส่วนค่าเงินยูโร เช้านี้เปิดตลาดที่ระดับ 1.2291/2293 ดอลลาร์/ยูโร
ส่วนเงินบาทวันนี้คาดว่าน่าจะเคลื่อนไหวในกรอบแคบๆ ระหว่าง 32.50-32.65 บาท/ดอลลาร์ โดยให้จับตาข่าวเงินเยนอย่างเดียว ส่วนข่าวทางโซนยุโรปคนก็ยังกังวลอยู่ และมองว่าถ้าค่าเงิยูโรแข็งค่าอีกคนก็คงจะเทขาย 
นอกจากนี้ วันพฤหัส มีรายงานตัวเลขเศรษฐกิจสหรัฐฯ คือ ADP Employer Services เปิดเผยตัวเลขการจ้างงานทั่วประเทศเดือนพ.ค.,ธนาคารกลางสหรัฐ (เฟด) เปิดเผยข้อมูลประสิทธิภาพการผลิตและต้นทุนแรงงานต่อหน่วยประจำไตรมาส 1/2010, กระทรวงพาณิชย์สหรัฐเปิดเผยยอดสั่งซื้อของโรงงานเดือนเม.ย., กระทรวงแรงงานสหรัฐรายงานจำนวนผู้ขอรับสวัสดิการว่างงานรายสัปดาห์, สถาบันจัดการด้านอุปทานของสหรัฐ (ISM) เปิดเผยดัชนีภาคบริการและดัชนีกิจกรรมทางธุรกิจเดือนพ.ค. และ สำนักงานสารสนเทศด้านการพลังงานของสหรัฐ (EIA) เปิดเผยตัวเลขสต็อกน้ำมันรายสัปดาห์